එය අතිශයින් දුෂ්කර කර්තව්‍යයකි.නමුත් මේ උත්සාහය ඔස්සේ නිර්මාණය වන පනාහිගේ ජීවිතයේ දිනක සරල දිගහැරුම ඉරාන කලාකරුවාගේ ඉරණම පිළිබඳව ඉතා සංකීර්ණ තලයක සාකච්ඡා කරන අන්දමේ වාර්තා චිත්‍රපටයක් වේ.වෙඩි හඬක්, ගිලන් රථයක සිත කීරි ගැහෙන හඬත් පනාහිගේ සුඛෝපභෝගී නිවසේ ජනේලයෙන් පිටතින් ඉතා සියුම් ආකාරයෙන් ඇසෙමින් ඇරැඹෙන චිත්‍රපටය අවසන් වන්නේ නව වසර සමරන්නට කරන ගිනිකෙළි සංදර්ශන, පීසාවලට ලොල් වූ ඉරාන වැසියන්ගෙන් සහ කලා පර්යේෂණ පිළිබඳ උපාධියක් හදාරන, රැකියාවක් පිළිබඳව නිෂ්චිත අරමුණක් නොමැති කුණු එකතු කරන්නට පැමිණෙන තරුණයෙකුගෙනි.